
ACORD 308/2006, DE 18 D’OCTUBRE, DEL PLE DEL CONSELL DE L’AUDIOVISUAL DE CATALUNYA

I. La Llei 1/1998, de 7 de gener, de Política lingüística, té, entre altres objectius, normalitzar i fomentar l’ús del català en els mitjans de comunicació social, determinant els usos lingüístics en els mitjans de radiodifusió i televisió públics i privats atorgats per concessió.  

II. La lletra e de l’article 10 de la Llei 2/2000, de 4 de maig, estableix com a funció del Consell la de vetllar per la pluralitat lingüística i cultural en el conjunt dels sistema audiovisual a Catalunya i, en particular, pel compliment de la legislació relativa a la preservació i la normalització de la llengua i la cultura catalanes i de l’aranès.

III. La lletra f de l’article 10 de la Llei 2/2000, de 4 de maig, estableix com altra funció del Consell la d’adoptar instruccions generals de caràcter vinculant adreçades als operadors per tal de garantir el compliment de la legislació vigent en l’àmbit de les seves competències.

IV. La Instrucció general sobre la presència de la llengua i la cultura catalanes i de l’aranès en els mitjans de comunicació audiovisuals, aprovada per Acord 118/2004, de 17 de novembre, reprodueix les obligacions en relació amb la normalització i el foment de l’ús de la llengua i la cultura catalanes i de l’aranès en els mitjans de comunicació audiovisual establertes de manera explícita a la Llei 1/1998, de 7 de gener, de política lingüística, i en la Llei 8/1996, de 5 de juliol, de regulació de la programació audiovisual distribuïda per cable, i fixa els criteris sobre què es computa en els diverses programacions, als seus efectes, com a llengua catalana i aranesa parlada i cantada així com la presència de la llengua catalana. Així mateix, regula el moment i les formes de verificar el compliment de les obligacions establertes.

V. Els articles 14 i 15 d’aquesta Instrucció general estableixen la forma i el moment en què els operadors de ràdio i televisió han de trametre al Consell de l’Audiovisual de Catalunya la informació a que venen obligats per tal de complir amb el contingut de la Instrucció esmentada. Concretament, pel que fa a la comunicació del compliment, l’article 15 estableix: «Els operadors de ràdio i de televisió han de trametre al Consell de l’Audiovisual de Catalunya:
a) Trimestralment, dintre del mes següent a la finalització del període de còmput, la informació detallada en la lletra a de l’article 14 sobre la forma amb què han donat compliment a les obligacions establertes en el títol II.
b) Trimestralment, dintre del mes següent a la finalització del període de còmput, la informació detallada en la lletra b de l’article 14 sobre la forma amb què han donat compliment a les obligacions establertes en el títol II.[...]»
VI. En aquest sentit, el Servei d’anàlisi de continguts, ha elaborat un informe en que es fa constar que els operadors de radiodifusió sonora per ones terrestres amb modulació de freqüència de gestió pública i privada que es relacionen a l’Annex I i l’Annex II i dels operadors de televisions locals per ones terrestres amb modulació de freqüència de gestió pública i privada relacionats a l’Annex III i l’Annex IV respectivament, no han comunicat a aquest Consell el compliment de les obligacions establertes al Títol II de la Instrucció general sobre la presència de la llengua i la cultura catalanes i de l’aranès en els mitjans de comunicació audiovisuals, corresponent al segon trimestre de l’any 2006.

VII. La lletra h de l’article 10 de la Llei 2/2000, de 4 de maig, estableix  com a funció del Consell la d’obtenir dels operadors de serveis de comunicació audiovisual total la informació que els sigui requerida per a l’exercici  de les funcions del Consell.

Fonaments

Primer. De conformitat amb el que preveu l’apartat 1 de l’article 11 de la Llei 2/2000, de 4 de maig, el Consell de l’Audiovisual de Catalunya exerceix la potestat sancionadora que les lleis reguladores de la comunicació audiovisual i de la publicitat atorguen  a la Generalitat pel que fa a l’àmbit d’actuació i les seves funcions establertes a la Llei dita.

Segon.  L’apartat segon de l’article 11 de la Llei 2/2000, de 4 de maig, el Consell de l’Audiovisual de Catalunya disposa que la desatenció dels requeriments formulats en virtut del que estableix la lletra h  de l’article 10 és una infracció lleu i  ha d’ésser sancionada amb una multa de fins a 30.000 euros.

Tercer. L’article 7 del  Decret 278/1993, de 9 de novembre, sobre procediment sancionador d’aplicació als àmbits de competència de la Generalitat estableix que abans de l’acord d’inici de l’expedient, l’òrgan competent pot obrir un període d’informació prèvia amb la finalitat d’esbrinar les circumstàncies dels fets i els subjectes responsables; i que el punt segon de l’article 34  de l’Acord 3/2001, de 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya estableix que l’expedient s’iniciarà amb un període d’informació prèvia, no superior a vint dies hàbils, en el qual es donarà audiència a les parts interessades;

DE CONFORMITAT amb el que disposa l’apartat g de l’article 10 de la Llei 2/2000, de 4 de maig, del Consell de l’Audiovisual de Catalunya i l’article 34 de l’Acord 3/2001, 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya;

El Ple del Consell de l'Audiovisual de Catalunya, ha adoptat els següents,

ACORDS

1. Obrir, de conformitat amb el que disposa l’apartat segon de l’article 34 de l’Acord 3/2001, 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya, en relació amb l’article 7 del  Decret 278/1993 de 9 de novembre, un període d’informació prèvia a fi de donar audiència als operadors de radiodifusió sonora per ones terrestres amb modulació de freqüència de gestió pública i privada relacionats a l’Annex I i a  l’Annex II, i als operadors de televisió local de gestió pública i privada relacionats a l’Annex III i l’Annex IV respectivament, que s’incorporen al present acord com a part integrant del mateix, per tal que  en el termini màxim de cinc dies a comptar des del dia següent a la recepció de la notificació d’aquest Acord, formulin  les  manifestacions que consideri oportunes.

2. Notificar aquest acord a cadascun dels operadors de radiodifusió sonora per ones terrestres amb modulació de freqüència de gestió pública i privada relacionats a l’Annex I i a  l’Annex II, i als operadors de televisió local de gestió pública i privada relacionats a l’Annex III i l’Annex IV respectivament.

Barcelona, 18 de d’octubre de 2006
Josep M. Carbonell i Abelló


Rafael Jorba i Castellví
President                                          
           Conseller secretari 

